EURÓPSKA KOMISIA V Bruseli15. 6. 2016 COM(2016) 416 final OZNÁMENIE KOMISIE EURÓPSKEMU PARLAMENTU, EURÓPSKEJ RADE A RADE

Štvrtá správa o premiestňovaní a presídľovaní



1Úvod Štvrtá správa o premiestňovaní a presídľovaní poskytuje aktualizované informácie za obdobie od poslednej správy z 15. mája a hodnotia sa v nej opatrenia prijaté všetkými zainteresovanými stranami od 13. mája do 14. júna 2016 (vykazované obdobie), ktoré sú zamerané na splnenie odporúčaní na urýchlenie zavedenia systémov premiestňovania a presídľovania. Od 13. mája 2016 prišlo do Grécka 876 ľudí. Zdá sa, že toto číslo potvrdzuje klesajúci trend prichádzajúcich migrantov v dôsledku vykonávania vyhlásenia EÚ a Turecka. V Grécku sa nachádza celkovo viac ako 57 000 migrantov, okolo 8 450 na ostrovoch a približne 49 000 na pevnine. Podľa odhadov Vysokého komisára OSN pre utečencov (UNHCR) má 65 % migrantov nachádzajúcich sa na pevnine (t. j. približne 30 000 osôb) štátnu príslušnosť, na základe ktorej sú oprávnení na premiestnenie. V Taliansku sa v dôsledku zlepšenia počasia očakáva nárast prichádzajúcich migrantov. Od 13. mája prišlo 14 852 ľudí, čo približne zodpovedá trendu z toho istého obdobia v roku 2015. V poslednom májovom týždni došlo k prudkému nárastu počtu prichádzajúcich migrantov, keďže na talianskom pobreží sa vylodilo viac ako 14 000 ľudí, čo zahŕňa aj prudké zvýšenie počtu osôb majúcich štátnu príslušnosť, na základe ktorej sú oprávnení na premiestnenie (predovšetkým Eritrejčanov, ktorí predstavovali až 35 % nových migrantov). Na základe informácií od ministerstva vnútra čaká v Taliansku na premiestnenie 4 000 Eritrejčanov. Počas vykazovaného obdobia sa miera premiestnenia v porovnaní s predchádzajúcim mesiacom zvýšila. Premiestnených bolo ďalších 780 osôb, čo je viac ako dvojnásobná miera premiestňovania z predchádzajúceho obdobia, a teda doteraz bolo premiestnených celkovo 2 280 osôb (1 503 z Grécka a 777 z Talianska). Hoci to predstavuje pokrok, stále to ani zďaleka nedosahuje cieľ, ktorý navrhla Komisia, a to je premiestniť 6 000 ľudí za mesiac. Úsilie o premiestnenie okrem toho ďalej zintenzívňujú väčšinou tie isté členské štáty, ktoré sa uvádzajú aj v predchádzajúcich správach. Vo vzťahu k rastúcemu počtu potenciálnych žiadateľov o premiestnenie, ktorí prichádzajú do Talianska, zostáva počet premiestnených migrantov a prísľubov na premiestnenie v Taliansku mimoriadne nízky. Celkový pokrok, čo sa týka premiestňovania, je preto neuspokojivý. Pokiaľ ide o presídľovanie, podľa systému z júla 2015 bolo doteraz presídlených 7 272 osôb z dohodnutého počtu 22 504, a to najmä z Turecka, Jordánska a Libanonu. Keďže dohodnuté opatrenia stanovené vo vyhlásení EÚ a Turecka sa len začínajú uplatňovať od 4. apríla, z Turecka bolo do EÚ podľa mechanizmu 1:1 presídlených 511 osôb, z toho 330 od poslednej správy. 2Premiestňovanie 2.1Opatrenia členských štátov v oblasti premiestňovania Od 13. mája do 14. júna bolo premiestnených 780 ďalších osôb, 594 z Grécka (do Belgicka, Fínska, Francúzska, Holandska, Luxemburska, na Maltu, do Portugalska a do Španielska) a 186 z Talianska (do Belgicka, na Cyprus, do Fínska, Francúzska, Holandska, na Maltu, do Portugalska, Slovinska, Španielska a Švajčiarska). Francúzsko premiestnilo 9. júna z Grécka 139 osôb, čím ukázalo, že je možné premiestniť veľké množstvo ľudí v rámci jedného presunu. Celkovo premiestnilo Francúzsko vo vykazovanom období 236 ľudí. S rovnakým odhodlaním zabezpečiť fungujúce premiestňovanie premiestnili vo vykazovanom období Portugalsko 168, Fínsko 70, Luxembursko 41 a Malta 15 osôb a tieto štáty pokračujú v pravidelných každomesačných presunoch. Ďalších 511 presunov je do konca júna naplánovaných z Grécka a 6 z Talianska. Napriek tomuto nárastu členské štáty ani zďaleka nenapĺňajú počty stanovené v rozhodnutiach Rady. Trvanie rozhodnutí Rady je takmer v polovici a miera vykonávania premiestňovania dosahuje len 2 %. Päť členských štátov (Chorvátsko, Maďarsko, Poľsko, Rakúsko a Slovensko) nepremiestnilo ani jedného žiadateľa; sedem (Belgicko, Bulharsko, Česká republika, Litva, Nemecko, Rumunsko a Španielsko) premiestnilo len 1 % zo stanoveného počtu; a len štyri členské štáty (Fínsko, Luxembursko, Malta a Portugalsko) premiestnili viac ako 10 % stanoveného počtu. Opatrenia zamerané na riešenie obmedzeného počtu prísľubov: Jedenásť členských štátov (Bulharsko, Fínsko, Francúzsko, Holandsko, Lotyšsko, Luxembursko, Nemecko, Portugalsko, Slovensko – jeho prvý prísľub, Španielsko a Rumunsko) a jeden pridružený štát (Švajčiarsko) avizovali svoju pripravenosť na rýchle premiestnenie 1 955 žiadateľov o medzinárodnú ochranu (ďalej len „oficiálne prísľuby“). Väčšina oficiálnych prísľubov bola predložená na premiestnenie z Grécka (1 605), kým počet oficiálnych prísľubov je obzvlášť nízky v Taliansku (350). Celkový počet oficiálnych prísľubov členských štátov na premiestnenie predstavuje 7 731 (2 048 pre Taliansko a 5 683 pre Grécko).

Rakúsko a Maďarsko stále nepredložili žiadny prísľub. Poľsko okrem toho naďalej uplatňuje de facto pozastavenie premiestňovacieho konania. Väčšina členských štátov teda zatiaľ nepredložila prísľuby v rozsahu zodpovedajúcom stanovenému počtu za celé obdobie, na ktoré sa rozhodnutia vzťahujú (napr. Chorvátsko, Česká republika, Nemecko, Poľsko a Slovensko prisľúbili len 1 – 2 % stanoveného počtu). Opatrenia na skrátenie času odozvy na žiadosti o premiestnenie: Úsilie na zrýchlenie reakcie na žiadosti o premiestnenie vyvíjajú tie isté členské štáty (Fínsko, Francúzsko, Luxembursko, Malta a Slovinsko) ako v predchádzajúcom vykazovanom období a Švajčiarsko. Systematické dodatočné bezpečnostné pohovory uskutočňované členskými štátmi premiestnenia sú hlavným faktorom, pre ktorý trvá odozva dlhšie ako obdobie dvoch týždňov, ktoré je predpísané ako cieľ, a dokonca dlhšie ako dva mesiace stanovené v rozhodnutiach Rady na dokončenie celého premiestňovacieho konania. Členské štáty by mali zvýšiť kapacity na spracovanie žiadostí o premiestnenie a zabezpečiť, že bezpečnostné pohovory sa budú konať tak, aby bol dodržaný plánovaný čas odozvy dva týždne. Grécko a Taliansko sú s podporou agentúry Frontex a úradu Europol zodpovedné za vykonávanie bezpečnostných kontrol a neposielajú žiadosti o premiestnenie od žiadateľov, ktorí vyvolávajú bezpečnostné obavy. Členské štáty premiestnenia by pri posudzovaní potreby dodatočných bezpečnostných pohovorov mali zvoliť adekvátny prístup a pritom zohľadniť už vykonané kontroly. Európsky podporný úrad pre azyl (EASO) vykonáva pohovory s cieľom zistiť prípadné dôvody na vylúčenie pri registrácii žiadostí, čo je postup, ktorý by sa v prípade potreby mohol rozšíriť aj na ďalšie prvky. Počas vykazovaného obdobia viaceré členské štáty (Bulharsko, Česká republika, Estónsko, Francúzsko, Litva, Lotyšsko a Slovensko) zamietli žiadosti o premiestnenie bez opodstatnených dôvodov alebo z iných dôvodov ako tých, ktoré sa uvádzajú v rozhodnutiach Rady o premiestňovaní. Chýbajúce opodstatnenie zamietnutia žiadostí o premiestnenie je v rozpore so znením rozhodnutí Rady o premiestňovaní a s duchom lojálnej spolupráce. Opatrenia na riešenie výziev súvisiacich s premiestňovaním zraniteľných žiadateľov vrátane maloletých osôb bez sprievodu: V roku 2016 prišlo k 31. máju po mori do Talianska 7 152 maloletých, z toho 6 658 (93 %) bez sprievodu, čo predstavuje 15 % celkového počtu migrantov a nárast o 170 % v porovnaní s rovnakým obdobím v roku 2015. Z nich bolo 1 021 maloletých z Eritrey (veľká väčšina z nich bez sprievodu) a 32 Sýrčanov. Od 1. do 31. mája prišlo do Talianska 3 113 maloletých bez sprievodu, z toho 876 Eritrejčanov a 4 Iračania. Hoci počet osôb, ktoré prišli v tom istom období do Grécka, nemožno zistiť, Národné centrum pre sociálnu solidaritu (EKKA) oznámilo, že do strediska bolo od začiatku roka 2016 na účely ubytovania poslaných 1 609 maloletých osôb bez sprievodu, z toho 585 osôb je ubytovaných v špecializovaných zariadeniach a 625 na ubytovanie čaká. Tempo premiestňovania maloletých bez sprievodu je pritom ešte vždy mimoriadne pomalé. Od 13. mája boli premiestnení dvaja maloletí bez sprievodu, a to z Grécka do Luxemburska, čím sa celkový počet premiestnených maloletých bez sprievodu zvýšil na 23. Traja ďalší majú byť premiestnení z Grécka do Fínska 24. júna. Len niekoľko členských štátov je ochotných akceptovať premiestňovanie maloletých bez sprievodu a ponúkané miesta nebudú stačiť na premiestnenie všetkých maloletých bez sprievodu, ktorí na to majú právo. Viaceré členské štáty by mali v rámci svojich oficiálnych prísľubov bezodkladne sprístupniť miesta pre maloletých bez sprievodu. Opatrenia na zvýšenie dôvery migrantov v systém: Medzinárodná organizácia pre migráciu (IOM) a úrad EASO pracujú s konkrétnymi členskými štátmi premiestnenia (o. i. Lotyšskom a Rumunskom) na tvorbe informačného materiálu, najmä videí, v ktorých sa o svoje skúsenosti delia úspešne premiestnení žiadatelia. Aj iné členské štáty zvažujú podobný prístup, napríklad Portugalsko. Úrad EASO vytvoril v spolupráci s audiovizuálnou službou Rady video zachytávajúce skúsenosti sýrskej rodiny premiestnenej do Francúzska. V Taliansku testuje organizácia IOM možnosť telefonovania cez službu Skype medzi premiestnenými žiadateľmi a tými, ktorí majú byť premiestnení, ako súčasť kultúrnej inštruktáže poskytovanej pred odchodom. Opatrenia na posilnenie kapacít úradu EASO na podporu Talianska a Grécka: V najnovšej výzve úradu EASO na vyslanie expertov do Talianska uverejnenej 28. mája 2016 sa požadovalo ďalších 35 expertov. K 6. júnu bolo prijatých 15 ponúk a o ďalších sa rokuje. Celkový počet expertov vyslaných do Talianska je 29 a 27 kultúrnych mediátorov, čo však nestačí na zvládnutie očakávaného zvyšujúceho sa počtu migrantov prichádzajúcich v letných mesiacoch. Preto sú potrební ďalší experti a ich menovanie na dlhšie obdobie. Pokiaľ ide o Grécko, v poslednej výzve na vyslanie expertov na podporu systému premiestňovania v Grécku sa požadovalo 62 expertov. Doteraz menovali členské a pridružené štáty 58 expertov. Celkový počet expertov vyslaných do Grécka je 39 a 29 tlmočníkov, čo však nestačí na zvládnutie zvyšujúceho sa počtu prípadov, ktoré treba podať po dokončení hromadnej predregistrácie. Z tohto dôvodu plánuje úrad EASO požiadať o ďalších 50 expertov a 50 kultúrnych mediátorov. 2.2Opatrenia Grécka a Talianska vrátane najvýznamnejších plánovaných opatrení

Grécko Opatrenia na úplné sprevádzkovanie hotspotov: Všetky hotspoty sú v súčasnosti plne funkčné. Opatrenia na urýchlenie registrácie migrantov a spracovávania ich žiadostí: Grécka azylová služba v úzkej spolupráci s úradmi UNHCR a EASO začala 8. júna s hromadnou predregistráciou, ktorá sa týkala približne 49 000 osôb v súčasnosti ubytovaných v ubytovacích zariadeniach na pevnine. Očakáva sa, že predregistrácia bude ukončená do konca júla. Vytvorili sa informačné materiály v niekoľkých jazykoch (t. j. angličtine, arabčine, daríjčine, perzštine a paštčine). Cieľom dvoch mobilných registračných jednotiek (jedna pre južné a jedna pre severné Grécko) so 60 osobami v každej jednotke bude predregistrovať 1 400 osôb za deň. Mobilné registračné jednotky budú pracovať formou zmiešaných tímov úradníkov azylovej služby, vyslaných zamestnancov úradu UNHCR a organizácie IOM, expertov úradu EASO (celkom 16) a tlmočníkov z mimovládnej organizácie MetACTION. Celkovo sa do tohto projektu zapojí viac ako 260 zamestnancov, ktorí budú pracovať šesť dní v týždni. Očakáva sa, že hromadná predregistrácia uľahčí a urýchli celé podávanie žiadostí o medzinárodnú ochranu. Predregistrácia okrem toho napomôže úsiliu Gréckej azylovej služby zlepšiť identifikáciu väčšiny neregulárnych migrantov, ktorí môžu potrebovať medzinárodnú ochranu, na pevnine (vrátane podrobností o národnosti, veku a zraniteľnosti), a to s cieľom rozdeliť ich do štyroch procesných kategórií: premiestňovacie konanie, dublinské presuny, vnútroštátne azylové konanie a dobrovoľný návrat. Predpokladá sa, že 60 až 65 % predregistrovaných osôb má štátnu príslušnosť, na základe ktorej sú oprávnení na premiestnenie. Opatrenia na zlepšenie registračnej kapacity Gréckej azylovej služby: Počet zmiešaných registračných tímov azylovej služby/úradu EASO sa počas vykazovaného obdobia zvýšil a okrem zamestnancov azylovej služby zahŕňa 9 expertov v Aténach, 7 expertov v Solúne a 3 expertov v Alexandropouli, pričom experti z úradu EASO a úradníci z dublinskej jednotky začali pracovať v Aténach na dve zmeny. S cieľom vyriešiť problémy s nedostatkom zamestnancov pridelila od 6. júna Grécka azylová služba 22 členov personálu na účely predregistrácie, kde vykonávajú dohľad. Budú spolupracovať a uľahčovať prácu 34 zmluvných zamestnancov, ktorých úrad UNHCR vyslal do azylovej služby, aby v nej pracovali ako registrační úradníci. To znamená, že počas hromadnej predregistrácie zostane kapacita azylovej služby na spracovanie žiadostí o premiestnenie na stabilnej úrovni 150 osôb denne a nebude sa zvyšovať v súlade s výstupom predregistrácie. Na konci predregistrácie sa však očakáva významný nárast kapacity spracovania žiadostí. Zamestnanci, ktorí sú v súčasnosti nasadení na podporu predregistrácie, sa vrátia, aby pracovali na spracovávaní žiadostí o premiestnenie. Vďaka predregistrácii sa okrem toho zvýši účinnosť a plánovanie následného procesu podávania žiadostí. Počas predregistrácie bude otvorený pracovný súbor priamo do gréckej azylovej databázy, vďaka čomu budú môcť zmiešané registračné tímy azylovej služby/úradu EASO využívať už vygenerované informácie. Očakáva sa, že v dôsledku toho sa zmení aj zloženie zmiešaných tímov. Systém v súčasnosti umožňuje jednému prípadovému pracovníkovi Gréckej azylovej služby pracovať len s 1 expertom z úradu EASO a 1 tlmočníkom. Po zlepšení účinnosti v dôsledku predregistrácie sa však očakáva, že jeden prípadový pracovník Gréckej azylovej služby by mohol pracovať s 5 alebo viacerými expertmi z úradu EASO, čím sa výrazne zvýši denná kapacita spracovania. Na tento účel úrad EASO ponúkol Gréckej azylovej službe, že bezodkladne nasadí 50 registračných expertov (a 50 tlmočníkov) s cieľom zabezpečiť hladký priebeh od predregistrácie po dokončenie procesu podávania žiadostí. Ako je znázornené v nasledujúcom grafe, kapacita gréckeho azylového systému, pokiaľ ide o registráciu a predkladanie žiadostí o premiestnenie, sa celkovo neustále zvyšuje. Ako sa uvádza v predchádzajúcej správe, s počtom prípadov registrácie podobne stúpa aj počet prísľubov. Kapacita na predkladanie žiadostí o premiestnenie však rastie oveľa rýchlejším tempom než tempo odpovedí členských štátov premiestnenia. Tento rozdiel sa v skutočnosti počas vykazovaného obdobia ešte prehĺbil: Grécko poslalo celkom 1 481 žiadostí o premiestnenie, pričom členské štáty premiestnenia akceptovali len 605 nových schválených žiadostí. Tento rozdiel v tempe sa môže v nadväznosti na hromadnú predregistráciu stať významnou prekážkou v celom procese. Všeobecnejšie povedané, podstatné zlepšenia sú stále potrebné v oblasti registračnej kapacity Gréckej azylovej služby na spracovanie žiadostí o azyl po premiestnení, ako sa uvádza v odporúčaní Komisie určenom Helénskej republike o naliehavých opatreniach, ktoré má prijať Grécko s cieľom obnoviť presuny podľa nariadenia (EÚ) č. 604/2013 (C(2016) 3805). Opatrenia na zlepšenie koordinácie a urýchlenie času odozvy na žiadosti o premiestnenie: Schválenie protokolu o premiestnení sa odložilo na 8. júla s cieľom zohľadniť prvé výsledky hromadnej predregistrácie. Najprv sa registrácia vykonávala v gréčtine a základné informácie boli vo formulári žiadosti o premiestnenie preložené do angličtiny. Registračné formuláre teraz vypĺňajú experti úradu EASO z členských štátov v angličtine a potom sa v plnom rozsahu postupujú potenciálnym členským štátom premiestnenia, čím sa im uľahčuje preskúmanie spisov. Opatrenia na zlepšenie prijímacej kapacity v Grécku: K 10. júnu predstavuje celková prijímacia kapacita Grécka viac než 50 000 miest v dočasných a stálych prijímacích zariadeniach pre neregulárnych migrantov aj osoby, ktoré možno potrebujú medzinárodnú ochranu, pokiaľ vyjadrili vôľu alebo podali žiadosť o azyl. Tieto zariadenia však treba podstatne zlepšiť, aby spĺňali príslušné normy. Z 20 000 miest vyčlenených v decembri 2015 na premiestnenie žiadateľov v rámci programu prenajímania ubytovacích zariadení úradom UNHCR bolo k 6. júnu k dispozícii 6 385 miest, z ktorých bolo 1 833 miest v hoteloch/celých budovách, 3 351 miest v bytoch, 908 miest v centre v Lagadikii, 165 miest v hostiteľských rodinách a 128 miest v špecializovaných zariadeniach pre maloletých bez sprievodu. Jedným z hlavných činiteľov spomaľujúcich premiestňovanie v Grécku je spolu s dlhým časom odozvy zo strany členských štátov premiestnenia to, že žiadatelia o premiestnenie sú rozptýlení po celej krajine. Grécko sa zaviazalo zriadiť tri centrá premiestnenia (dve na severe a veľké tranzitné centrum v regióne Atika) s kapacitou na ubytovanie 6 000 žiadateľov s cieľom centralizovať viaceré kroky procesu premiestňovania (napr. zdravotné kontroly, poskytovanie informácií pred odchodom, dodatočné kontroly, prípadne, pokiaľ je to možné, aj upozornenia). V tejto súvislosti sa úrad UNHCR v rámci programu prenajímania ubytovacích zariadení zaviazal dať k dispozícii 6 000 miest centrám premiestnenia na ubytovanie všetkých plne zaregistrovaných žiadateľov o premiestnenie.

K 14. júnu však bolo zriadené len jedno z troch centier premiestnenia, ktoré grécke orgány prisľúbili, a to v Lagadikii. Pokiaľ ide o zvyšné dve centrá, grécke orgány zatiaľ nenašli vhodné lokality. Stále prebiehajú rokovania medzi úradom UNHCR a gréckymi orgánmi o poskytnutí väčšieho množstva lokalít na výstavbu špecializovaných centier premiestnenia, najmä v regióne Atika. Zriadenie týchto centier premiestnenia má najvyššiu prioritu, aby sa po dokončení hromadnej predregistrácie zabránilo ďalšej stagnácii a prevádzkovým problémom. Taliansko Opatrenia na úplné sprevádzkovanie hotspotov: V súčasnosti sú v prevádzke hotspoty v Pozzalle, Lampeduse, Trapani a Tarante. V Pozzalle je stále potrebné vyvinúť úsilie na ďalšie zlepšenie funkčnosti hotspotu a pracovných podmienok v ňom. V Tarante treba zvýšiť oplotenie okolo zariadenia a inštalovať klimatizáciu, aby sa zabezpečilo správne riadenie migračných tokov v zariadení. V dôsledku vrcholiaceho počtu prichádzajúcich migrantov počas uplynulých dní je zrejmé, že dostupná kapacita funkčných hotspotov by v letných mesiacoch nepostačovala. Preto by malo Taliansko urýchliť zriaďovanie ďalších hotspotov, ktoré už boli ohlásené. Keďže k veľkému počtu vylodení dochádza mimo oblastí súčasných hotspotov, talianske orgány by mali spolu s agentúrami EÚ urýchliť zriadenie mobilných hotspotov, ktoré by mali začať fungovať ešte pred začiatkom leta. 7. júna 2016 predložila Komisia talianskemu ministerstvu vnútra na základe predchádzajúcich návštev a s prispením agentúr EÚ zoznam návrhov na zlepšenie hotspotov. Opatrenia na zlepšenie koordinácie: Dňa 17. mája 2016 boli prijaté stále operačné postupy pre talianske hotspoty, ktoré boli rozoslané príslušným miestnym orgánom. O týchto postupoch sa pre príslušné zainteresované strany vo všetkých hotspotoch zorganizuje informačné stretnutie (zorganizuje ho talianske ministerstvo vnútra v spolupráci s Komisiou, agentúrou Frontex, Europolom, úradmi EASO a UNHCR a organizáciou IOM). Koordinácia medzi rôznymi talianskymi oddeleniami a aktérmi v kontexte premiestňovania sa však musí zlepšiť, a to najmä pokiaľ ide o prenos informácií z jedného kroku v rámci postupu premiestňovania do druhého. Komisia na tento účel podporuje talianske orgány pri vytváraní procesu premiestňovania s cieľom zabezpečiť rýchle a pružné zavedenie postupu premiestňovania. V tomto dokumente budú opísané úlohy každého aktéra a stanovené osobitné lehoty pre jednotlivé kroky v rámci procesu premiestňovania vrátane času odozvy členských štátov premiestnenia, a to s cieľom urýchliť premiestňovanie. Očakáva sa, že o prvom návrhu procesu premiestňovania sa bude rokovať na ďalšom stretnutí styčných úradníkov v polovici júla. Opatrenia na zlepšenie kapacít spracovania v Taliansku: Kapacita talianskych orgánov na registráciu a spracovanie žiadostí sa musí zvýšiť. Na základe správ úradu EASO značné množstvo žiadateľov čaká na registráciu/podanie žiadosti, čo je nevyhnutný krok na to, aby mohli byť premiestnení. Úrad EASO poskytuje Taliansku podporu, ale budú potrební ďalší experti, aby sa zvládol rastúci počet žiadateľov, ktorí prichádzajú do Talianska a majú štátnu príslušnosť, na základe ktorej sú oprávnení na premiestnenie. V máji 2016 sa otvorili dve nové registračné centrály, jedna v Mineu a druhá v Tarante. Okrem toho má Taliansko tri osobitné funkčné centrály premiestnenia (Villa Sikania/Agrigento, Bari a Crotone). Efektívnosť centrál premiestnenia a všeobecnejšie efektívnosť registrácie by sa mohla zvýšiť, ak by mohli v centrálach premiestnenia a na ďalších miestach, najmä v Ríme, vykonávať registráciu a zabezpečovať celé podávanie žiadostí mobilné tímy (alebo v prípade potreby zmiešané tímy expertov z úradu EASO a talianskej policajnej Questury). Opatrenia na urýchlenie času odozvy na žiadosti o premiestnenie: Taliansko má veľmi prísnu politiku, ktorá neumožňuje členskému štátu premiestnenia vykonávať dodatočné bezpečnostné pohovory. V dôsledku toho niektoré členské štáty nepremiestňujú z Talianska žiadnych žiadateľov. Flexibilnosť je potrebná na obidvoch stranách: na strane členských štátov, aby našli alternatívy k bezpečnostným pohovorom a prísne ich obmedzili na minimum (len v jednotlivých a riadne odôvodnených prípadoch), a na talianskej strane, aby v takých obmedzených prípadoch umožnili vykonanie pohovoru. Možnosť zapojiť expertov z úradu EASO do vykonávania rozsiahlejších pohovorov, ako aj možnosť pre talianske orgány poslať bezpečnostný formulár s uvedením rôznych kontrol, ktorým sa osoba podrobila v každej fáze procesu, a výsledkom týchto kontrol, by tiež mohla pomôcť budovať dôveru a znížiť počet žiadostí o ďalšie pohovory vykonávané členskými štátmi premiestnenia. Proces by mohlo pomôcť uľahčiť aj menovanie bezpečnostného korešpondenta na talianskej strane. Taliansko a ostatné členské štáty by tiež mali urýchlene uzatvoriť dvojstranné dohody o spolupráci alebo využiť iné existujúce kanály a nástroje policajnej spolupráce s cieľom umožniť orgánom presadzovania práva a Europolu porovnávať a vymieňať si daktyloskopické údaje na bezpečnostné a trestnoprávne účely. Opatrenia na riešenie problémov súvisiacich s premiestňovaním zraniteľných žiadateľov a maloletých bez sprievodu: Zatiaľ neboli vytvorené žiadne konkrétne postupy na uľahčenie premiestňovania maloletých bez sprievodu. Táto otázka sa stáva kľúčovou prioritou aj vzhľadom na to, že by sa s nimi (ako aj s inými zraniteľnými skupinami) malo zaobchádzať ako s prioritou podľa rozhodnutí Rady o premiestňovaní, a tiež vzhľadom na rastúci počet eritrejských maloletých bez sprievodu, ktorí prichádzajú do Talianska. Opatrenia na zvýšenie dôvery migrantov v systém premiestňovania a na zabránenie stiahnutia žiadostí: V prvých fázach premiestňovania neboli osoby, ktoré boli oprávnené na premiestnenie, ochotné zapojiť sa do systému, a to čiastočne preto, lebo mu nedôverovali. Situácia sa značne zmenila. Podľa správ od úradov EASO a UNHCR a organizácií, ktoré riadia rôzne centrá C.A.R.A (Centro di Accoglienza richiedenti asilo), hotspoty a centrály premiestnenia, sa takmer všetky osoby oprávnené na premiestnenie bezpodmienečne chcú do systému zapojiť. Táto dôvera je však krehká a dĺžka konania a prípadné problémy v oblasti podmienok prijímania v členských štátoch premiestnenia môžu dôveryhodnosť systému ľahko oslabiť a tento trend zvrátiť.

2.3Opatrenia Komisie a agentúr EÚ Európska komisia Komisia naďalej podporuje Taliansko aj Grécko priamo na mieste. Komisia zorganizovala osobitné stretnutia s cieľom vyriešiť prekážky pri premiestňovaní maloletých bez sprievodu a nedávno ukončila niekoľko návštev Talianska s cieľom nájsť možné riešenia na urýchlenie presunov tak, aby sa tempo podobalo tomu v Grécku. Komisia stále spolupracuje s holandským predsedníctvom Rady EÚ na vypracovaní dotazníka, na základe ktorého by sa mali zistiť obavy členských štátov v oblasti bezpečnosti, a na hľadaní spôsobov ich riešenia. Komisia poskytuje Grécku značné finančné prostriedky na podporu jeho úsilia o zosúladenie jeho systému azylového riadenia s normami EÚ. Dňa 20. mája boli núdzové finančné prostriedky z fondov vnútorných vecí (Fond pre azyl, migráciu a integráciu – AMIF a Fond pre vnútornú bezpečnosť – ISF) vo výške 56 miliónov EUR pridelené gréckym orgánom (13 miliónov EUR), organizácii IOM (13 miliónov EUR) a úradu UNHCR (30 miliónov EUR) na zvýšenie kapacity gréckych orgánov registrovať novo prichádzajúcich migrantov a spracovávať ich žiadosti o azyl a 24. mája pridelila Komisia úradu EASO 25 miliónov EUR v rámci núdzového financovania (AMIF) na posilnenie jeho kapacity ďalej podporovať grécke orgány. Spolu s týmto posledným financovaním poskytla Komisia Grécku od začiatku roka 2015 celkom 262 miliónov EUR vo forme núdzovej pomoci z fondov vnútorných vecí (AMIF a ISF), či už priamo gréckym orgánom, alebo prostredníctvom agentúr Únie a medzinárodných organizácií pôsobiacich v tejto krajine. Nakoniec, Komisia v rámci monitorovania vykonávania rozhodnutí Rady o premiestňovaní vyjadrila a bude naďalej vyjadrovať znepokojenie v súvislosti s tými členskými štátmi, ktoré si svoje povinnosti doposiaľ nesplnili. Európsky podporný úrad pre azyl Opatrenia na urýchlenie procesu premiestňovania a zvýšenie registračnej kapacity v Grécku a Taliansku: Úrad EASO zvýšil podporu Gréckej azylovej služby vo vykazovanom období z 24 expertov členských štátov na 39. Devätnásť expertov podporuje registračný proces priamo v rámci spoločného spracovávania. Jeden expert podporuje dublinskú jednotku a 18 sa podieľajú na poskytovaní informácií tak, že riadia dve informačné linky a v táboroch poskytujú informácie o registrácii, premiestňovaní a dublinských postupoch. Ďalšie plánované zvýšenie počtu zamestnancov a pridelenie ďalších 18 expertov z členských štátov na podporu registrácie muselo byť odložené, keďže viacerí zamestnanci azylovej služby sa podieľajú na predregistrácii. Aby sa po dokončení predregistrácie nevybavené žiadosti nekopili na úrovni registrácie, úrad EASO stále plánuje ešte viac podporovať registračný proces. Úrad EASO navštívil Grécko, aby preskúmal možnosti ďalšej podpory procesu porovnávania (zameraného na priradenie zodpovedajúcich žiadateľov konkrétnym členským štátom) a poskytol odporúčania na jeho zlepšenie. V Taliansku má úrad EASO vyslaných 29 zo 61 požadovaných expertov z členských štátov a pridružených krajín: 6 expertov v hotspotoch, 5 expertov v dvoch mobilných tímoch (v Ríme a Catanii), 12 expertov v centrálach premiestnenia a 6 expertov v dublinskej jednotke v Ríme. Úrad EASO okrem toho vyslal až 48 kultúrnych mediátorov (pre arabčinu, tigriňu a kurdčinu) s cieľom podporiť proces premiestňovania (k 6. júnu bolo do terénu vyslaných 36 kultúrnych mediátorov). Podporné azylové tímy úradu EASO vypracovali pohotovostný plán, ktorý bol dohodnutý s talianskymi orgánmi s cieľom zvládnuť očakávaný nárast počtu prichádzajúcich migrantov a dodatočne podporiť opatrenia, ktoré sa majú zaviesť, aby mohol proces premiestňovania pokračovať primeraným tempom. Podľa tohto plánu by bolo z úradu EASO potrebných ďalších 74 expertov. Úrad EASO okrem toho naďalej uplatňuje flexibilný prístup, a to vďaka vyslaniu mobilných tímov, hoci vzhľadom na nárast počtu žiadateľov o premiestnenie treba posilniť mobilné tímy v Catanii a Ríme. Po otvorení nových hotspotov podľa plánov ohlásených talianskymi orgánmi bude potrebných ešte viac pracovníkov. 3Presídľovanie Podľa informácií získaných od zúčastnených štátov bolo do 10. júna 2016 v rámci systému presídlenia z 20. júla 2015 presídlených 7 272 osôb do 19 štátov vykonávajúcich presídľovanie (Belgicko, Česká republika, Dánsko, Fínsko, Francúzsko, Holandsko, Írsko, Island, Lichtenštajnsko, Litva, Luxembursko, Nemecko, Nórsko, Portugalsko, Rakúsko, Spojené kráľovstvo, Švajčiarsko, Švédsko a Taliansko). Väčšina štátov zapojených do tohto systému uviedla, že ich úsilie v oblasti presídľovania bolo zamerané predovšetkým, ale nie výlučne, na Sýrčanov v Jordánsku, Libanone a Turecku. Členské štáty by v budúcnosti mali zvážiť aj presídľovanie z prioritných krajín určených na účely dohôd.

Počet presídlení z Turecka sa naďalej zvyšuje v závislosti od toho, ako členské štáty dokončujú posúdenia spisov, ktoré im postúpilo Turecko prostredníctvom úradu UNHCR. Od 4. apríla 2016 bolo z Turecka v rámci presídľovacej časti mechanizmu 1:1 presídlených 511 Sýrčanov. Na tomto mechanizme sa už aktívne podieľa viac členských štátov. Od poslednej správy o pokroku sa okrem Fínska, Holandska, Litvy, Nemecka a Švédska presídľovalo aj do Luxemburska, Portugalska a Talianska. V Rade sa v súčasnosti pripravujú, v úzkej spolupráci s Komisiou, úradmi EASO a UNHCR a organizáciou IOM, stále operačné postupy pre dobrovoľný systém prijímania osôb z humanitárnych dôvodov s Tureckom, ktoré sa majú aktivovať po skončení alebo aspoň podstatnom a udržateľnom znížení neregulárneho prekračovania hraníc medzi Tureckom a EÚ. Znenie bolo poskytnuté Turecku 7. júna s cieľom uzavrieť rokovania do konca mesiaca. Hoci Rada schválila na úrovni Výboru stálych predstaviteľov vlád členských štátov (COREPER) návrh predložený Komisiou 21. marca 2016, ktorého predmetom je poskytnutie ďalších miest na presídlenie alebo iných foriem legálneho prijatia z Turecka zmenou rozhodnutia Rady (EÚ) 2015/1601 z 22. septembra s cieľom premiestniť žiadateľov o medzinárodnú ochranu z Talianska a Grécka, na stanovisko Európskeho parlamentu k rozhodnutiu sa stále čaká. Poslankyňa Ska Keller (spravodajkyňa) predložila návrh stanoviska výboru LIBE 26. mája a termín na predloženie zmien bol stanovený na 9. júna. Viaceré členské štáty vyjadrili očakávanie, že k dohode o návrhu by malo prísť čo najskôr. 4Ďalší postup Grécko naďalej čelí humanitárnej kríze, ktorá si vyžaduje rýchle a úplné vykonávanie záväzkov prijatých členskými štátmi v rozhodnutiach Rady o premiestňovaní. Pokiaľ ide o Taliansko a očakávané vzorce sezónnej migrácie, počet prichádzajúcich migrantov sa zvyšuje, pričom dochádza k jeho prudkému nárastu v krátkych časových sledoch s viacerými súčasnými vylodeniami veľkého počtu ľudí, preto možno očakávať prudký nárast počtu žiadateľov o premiestnenie. Európska rada vo svojich záveroch uznala naliehavosť situácie a vyzvala k urýchleniu premiestňovania. Výzvam hláv štátov alebo predsedov vlád musia zodpovedať rozhodné opatrenia príslušných vnútroštátnych úradov v praxi. Komisia oceňuje dosiahnutý pokrok a vynaložené úsilie, ktoré sa odzrkadľujú vo zvýšenej miere premiestňovania. Dosiahnuté výsledky však zatiaľ nezodpovedajú predneseným výzvam a rozsahu vzniknutých problémov. Komisia vo svojej prvej správe o premiestňovaní a presídľovaní predpokladala, že každý mesiac by sa malo uskutočniť najmenej 6 000 premiestnení. Letné mesiace budú kritické, pokiaľ ide o premiestňovanie. Grécko začalo s hromadnou, rýchlou predregistráciou, vďaka čomu sa urýchli proces identifikácie a úplnej registrácie žiadateľov o premiestnenie. Grécko musí naďalej zvyšovať svoje kapacity spracovania, aby po dokončení predregistrácie nedošlo k stagnácii a žiadatelia mohli čo najrýchlejšie podávať úplné žiadosti, musí zriadiť dodatočné centrá premiestnenia a premiestniť osoby, ktoré sú na to oprávnené. V dôsledku prudkého nárastu počtu žiadateľov o premiestnenie v Taliansku (4 000 Eritrejčanov čakajúcich na premiestnenie), ktorý je výsledkom úspešného poskytovania informácií a nárastu počtu prichádzajúcich migrantov majúcich štátnu príslušnosť, na základe ktorej sú oprávnení na premiestnenie, musia talianske orgány rýchlo zvýšiť kapacitu v hotspotoch, ako aj kapacitu spracovania. Taliansko by taktiež malo stanoviť osobitné postupy, ktoré umožnia premiestňovanie maloletých osôb bez sprievodu, a zlepšiť ich ubytovacie podmienky. Pokiaľ ide o členské štáty, tie by mali bezodkladne primerane reagovať, a to zvýšením počtu prísľubov, starostlivým plánovaním presunov v rámci premiestnenia na nadchádzajúcich šesť mesiacov a skrátením času odozvy na žiadosti o premiestnenie (vrátane obmedzenia dodatočných bezpečnostných kontrol iba na osobitné a riadne odôvodnené prípady). Grécko a Taliansko budú tiež potrebovať ďalšiu podporu zo strany členských štátov aj v súvislosti s vyslaním expertov z úradu EASO s cieľom zintenzívniť registráciu, pričom by títo experti mali byť vyslaní aspoň na šesť mesiacov.